# Pb2 – Carl Tomas

# Om psykomagi, symbolikk og surrealistisk mytologi i Alejandro Jodorowskys roman *Donde Mejor Canta un Pájaro*

Etter å ha formulert og vraket opptil flere mulige masterprosjekter med utgangspunkt i forfatterskapene til Anne Carson og Gunnhild Øyehaug, har jeg de siste dagene vendt oppmerksomheten mot den skjønnlitterære produksjonen til den chilenske multikunstneren Alejandro Jodorowsky (f. 1929). Jodorowsky er mest kjent for å ha skrevet og regissert surrealistiske filmer som *El Topo* og *La Montaña Sagrada,* som begge vakte stor oppsikt tidlig på syttitallet og traff tidsånden med en kombinasjon av åndelig orientert innhold, et slående visuelt uttrykk og høy sjokkfaktor. Utover åtti- og nittitallet gikk han i stadig større grad over til å utgi poesi og skjønnlitteratur. Ved siden av dette studerte han psykologi, og utviklet en terapiform han kaller “psykomagi”, hvor han som terapeut benytter seg av et surrealistisk formspråk og en sjamanistisk kontekst til å dramatisere og spille ut traumer og undertrykkede begjær hos sine pasienter, for på den måten å åpne for en helbredende forløsning. Jodorowsky omtaler også flere av de litterære og filmatiske verkene sine som psykomagiske, deriblant romanen *Donde Mejor Canta un Pájaro,* som tar utgangspunkt i hans egne tragiske slektshistorie og transformerer den til en poetisk og surrealistisk form for mytologi.

Jeg har interessert meg for Jodorowskys kunstnerskap siden jeg første gang så filmen *La Danza de La Realidad,* en selvbiografisk framstilling av barndommen hans i Chile. Det som slo meg var hvordan han lot åndelighet, surrealisme og psykologi smelte sammen gjennom en fryktløs bruk av sterk symbolikk – og, ikke minst, hvor unikt uttrykket hans framsto, også sett i lys av en større latin-amerikansk tradisjon for magisk realisme.

Som en innfallsvinkel til et masterprosjekt kunne jeg tenkt meg å benytte begrepet om psykomagi til å se nærmere på bruken av symbolikk i romanen *Donde Mejor Canta un Pájaro.*

Her er noen spørsmål som kunne være aktuelle å stille:

På hvilken måte kommer psykomagisk tenkning til uttrykk i romanen? Hvilken rolle spiller symbolikken? Har det symbolske i teksten en helbredende funksjon? I tilfelle, hvordan, og for hvem? Hvordan benyttes repetisjon, resirkulering av symbolske motiver og ledemotiver? Kan man snakke om en form for performativitet? Hva er forholdet mellom den psykomagiske slektskrøniken og det mytiske eposet? Hvordan blir åndelige spørsmål tematisert og belyst gjennom det symbolske? Hvordan skaper den surrealistiske symbolikken og det mytologiske helhet og mening i tragiske hendelser fra det virkelige liv? Hvordan stiller Jodorowskys begreper seg i den psykoanalytiske tradisjonen fra for eksempel Freud og Jung? Hvordan stiller verket seg i en surrealistisk tradisjon?

Resepsjonen av Jodorowsky har i stor grad fokusert på filmproduksjonen hans, og det er skrevet lite om de skjønnlitterære verkene, selv om disse i volum utgjør en langt større del av kunstnerskapet. Derfor kan det være interessant ta for seg prosaen hans i et litteraturvitenskapelig studium, belyst av psykoanalytisk og kanskje noe strukturalistisk teori. Det virker i denne sammenhengen nærliggende å se nærmere på tekster av Freud, Jung og Levi-Strauss. Det blir ellers nyttig og nødvendig å studere bredden av Jodorowskys forfatterskap, som i tillegg til poesi og andre romaner inneholder sakprosaverk om blant annet den psykomagiske metoden og åndelige spørsmål. På den måten kan kanskje deler av Jodorowskys egne teorier anvendes på romanen. For å få en dypere forståelse av det spirituelle tankegodset og symbolikken vil jeg også bli nødt til å orientere meg i tradisjoner som kabbalah, tarot og zen-buddhisme, som alle har hatt en stor påvirkning på kunstnerskapet. Det vil dessuten bli nødvendig for meg å forbedre spansk-kunnskapene mine, som takket være en halvt argentinsk samboer ikke er helt fraværende, men som må terpes på for å kunne lese verkene på originalspråket.